**Likumprojekts**

**Transporta enerģijas likums**

**I nodaļa**

**Vispārīgie noteikumi**

**1. pants. Likumā lietotie termini**

Likumā lietoti šādi termini:

1) **alternatīvā degviela** – degviela vai enerģijas avoti (elektrība, ūdeņradis, biodegviela, sintētiskā un parafīna degviela, dabasgāze, tai skaitā biometāns, gāzveida agregātstāvoklī (saspiestā dabasgāze) un šķidrā agregātstāvoklī (sašķidrinātā dabasgāze) un sašķidrinātā naftas gāze, kā arī cita degviela vai enerģijas avoti), ar kuriem daļēji vai pilnībā aizvieto naftas izcelsmes šķidrās degvielas transportlīdzekļa apgādei ar enerģiju un kam ir potenciāls veicināt transporta dekarbonizāciju un uzlabot transporta nozares ekoloģiskos rādītājus.

2) **atkritumi** – termins lietots Atkritumu apsaimniekošanas likuma izpratnē. Par atkritumiem šā likuma izpratnē nav uzskatāmas vielas, kas tīši pārveidotas vai piesārņotas, ar mērķi tās izmantot transportlīdzekļa nodrošināšanai ar enerģiju.

3)**biodegviela –** šķidra vai gāzveida viela, kuru izmanto transportlīdzekļa nodrošināšanai ar enerģiju un iegūst no biomasas;

4)**biodegvielas aprite  –** jebkādas darbības ar biodegvielu (izejvielu ražošana un pārstrāde, kā arī biodegvielas ražošana, marķēšana, uzglabāšana, pārvadāšana, ievešana, izvešana, izplatīšana, realizācija, iznīcināšana u.tml.);

5)**biomasa –** lauksaimniecības, mežsaimniecības un saistīto nozaru (tai skaitā zivsaimniecības un akvakultūras bioloģiskas izcelsmes produktus) atkritumu un atlieku (tai skaitā augu un dzīvnieku izcelsmes vielas), kā arī rūpniecības un sadzīves atkritumu bioloģiski noārdāmas frakcijas;

6) **biodīzeļdegviela –** metilesteris vai etilesteris, kā arī hidrogenēta augu eļļa, ko iegūst no tīras augu eļļas vai dzīvnieku taukiem, kam ir dīzeļdegvielas īpašības un ko var izmantot transportlīdzekļa nodrošināšanai ar enerģiju;

7) **bioetanols –** etanols, ko iegūst no biomasas vai bioloģiski noārdāmas atkritumu frakcijas, kas ir izmantojams alternatīvās degvielas ražošanā vai, ko var izmantot transportlīdzekļa nodrošināšanai ar enerģiju;

8) **biogāze –** deggāze, ko iegūst no biomasas vai bioloģiski noārdāmas atkritumu frakcijas un ko iespējams attīrīt līdz dabasgāzes kvalitātei, lai varētu izmantot transportlīdzekļa nodrošināšanai ar enerģiju, vai koksnes ģeneratorgāzi;

9) **ilgtspējīga biodegviela** – biodegviela, kas atbilst normatīvajiem aktiem, kas nosaka biodegvielu un bioloģiski šķidro kurināmo ilgtspējības kritērijus, to ieviešanas mehānismu un uzraudzības, un kontroles kārtību;

10) **hidrogenēta augu eļļa** - augu eļļa vai dzīvnieku tauki, kas termoķīmiski apstrādāti ar ūdeņradi un ko var izmantot transportlīdzekļa nodrošināšanai ar enerģiju;

**11) obligātā pienākuma mehānisms** – pienākums tirgotājam sasniegt tā ikgadēji pārdotajā transporta enerģijas apjomā noteiktu īpatsvaru tādas transporta enerģijas, kas ražota no atjaunojamiem energoresursiem, ieskaitot no atjaunojamajiem energoresursiem ražotu elektroenerģiju;

12) **tīra augu eļļa** — spiežot, ekstrahējot vai izmantojot līdzvērtīgu paņēmienu, no eļļas augiem iegūta augu eļļa, kas ir nerafinēta vai rafinēta, bet nav ķīmiski modificēta un kā degviela ir piemērota izmantošanai noteiktu veidu iekšdedzes motoros, kā arī atbilst iekšdedzes motoriem noteiktajām emisijas prasībām emisijas prasībām;

13) **tirgotājs** – šā likuma izpratnē juridiska persona, mazumtirgotājs unvairumtirgotājs, kura izlaiž brīvam apgrozījumam patēriņam Latvijas Republikā degvielas.

14) **transporta enerģija** – šā likuma izpratnē ir enerģija, ar ko nodrošina transportlīdzeklī uzstādīto iekārtu darbību.

**2. pants. Likuma mērķis**

Šā likuma mērķis ir veicināt alternatīvās degvielas izmantošanu transportlīdzekļos, nodrošināt tās pieejamību un kvalitāti, infrastruktūras attīstību, lai sekmētu ilgtspējīgu tautsaimniecības attīstību un ierobežotu klimata pārmaiņas.

**3. pants. Likuma darbības joma**

(1) Šis likums attiecas uz degvielām, ko izmanto transportlīdzekļu nodrošināšanai ar enerģiju.

(2) Šis likums nosaka:

1) valsts mērķi no atjaunojamiem energoresursiem saražotās enerģijas īpatsvaram enerģijas galapatēriņā transportā 2020.gadam un turpmākajos gados;2) prasības transporta enerģijas patērētāju informēšanai;

2) pasākumus alternatīvās degvielas izmantošanas veicināšanai transportā.

**II nodaļa**

**Publisko institūciju kompetence**

**4. pants. Ministru kabineta kompetence**

(1) Ministru kabinets nosaka pasākumus, lai no atjaunojamiem energoresursiem saražotās enerģijas īpatsvars transportā no 2020. gada ir vismaz 10 procenti no enerģijas bruto galapatēriņa transportā un turpmāk veicinātu no atjaunojamiem energoresursiem saražotās enerģijas īpatsvaru transportā (turpmāk – valsts mērķis).

(2) Ministru kabinets nosaka:

1) transporta enerģijas tirgus uzraudzību, tai skaitā degvielas tirgotājiem izvirzāmās prasības un degvielas kvalitātei izvirzāmās prasības;

2) biodegvielas, arī biodīzeļdegvielas, bioetanola un transportā izmantojamās biogāzes aprites valsts politikas pamatprincipus, apritē iesaistīto institūciju kompetenci, personu tiesības, pienākumus un atbildību;

**5.pants. Pašvaldību kompetence**

(1) Pašvaldības veicina to teritorijās esošos degvielas lietotājus izmantot alternatīvu degvielu transportā un savas kompetences ietvaros rada labvēlīgus apstākļus alternatīvas degvielas ražošanai un investīcijām tās attīstībai.

(2) Pašvaldības veicina alternatīvas degvielas izmantošanu sabiedriskajā transportā.

**III nodaļa**

**Degvielas tirgus**

**6.pants. Degvielas tirgus uzraudzība un kvalitāte**

 (1) Ministru kabinets nosaka kārtību, kādā veicama transporta enerģijas tirgus uzraudzība, degvielas aprites uzraudzības institūciju tiesības un pienākumus, kā arī degvielas importētājam, ražotājam, vairumtirgotājam vai mazumtirgotājam izvirzāmās prasības.

(2) Ministru kabinets nosaka tehniskās specifikācijas Latvijas tirgū piedāvātajai degvielai, ko izmanto autotransporta līdzekļu un visurgājēja tehnikas, (tostarp iekšējo ūdensceļu kuģu, kad tie nekuģo jūrā), lauksaimniecības, un mežsaimniecības traktoru, kā arī atpūtas kuģu, ja tie nekuģo jūrā, dzirksteļaizdedzes dzinēju un kompresijaizdedzes dzinēju darbināšanai, ņemot vērā šo dzinēju tehniskās prasības saistībā ar veselības aizsardzību un vides aizsardzību.

**7.pants. Biodegvielu lietošana, ražošana un kvalitāte**

(1) Transportlīdzeklī izmantojama normatīvajos aktos noteiktajām kvalitātes prasībām atbilstoša biodegviela. Normatīvajos aktos noteiktajām kvalitātes prasībām neatbilstoša biodegviela nav izmantojama transportā un ir iznīcināma.

(2) Ministru kabinets nosaka biodegvielas kvalitātes prasības, kārtību, kādā veicama biodegvielas atbilstības novērtēšana un nodošana pārstrādei, kārtību, kādā iznīcināma kvalitātes prasībām neatbilstoša biodegviela un kārtību, kādā kontrolējama biodegvielas ražošana un jaukšana ar naftas izcelsmes šķidro degvielu.

(3) Ministru kabinets nosaka biodegvielas ilgtspējības kritērijus, to ieviešanas mehānismu, uzraudzības un kontroles kārtību.

**8. pants. Prasības alternatīvo degvielu infrastruktūrai**

Prasības elektrotransportlīdzekļu uzlādes, dabasgāzes uzpildes un ūdeņraža uzpildes iekārtām un to uzstādīšanai, kā arī tehniskās specifikācijas krasta elektropadeves iekārtām nosaka Ministru kabinets.

**IV nodaļa**

**Patērētāju informēšana**

**9.pants. Patērētāju informēšana**

 (1) Ministru kabinets nosaka kārtību, kādā patērētājs tiek informēts par tirdzniecības vietās esošās alternatīvās degvielas sastāvu un atbilstību kvalitātes prasībām.

(2) Mehāniskā transportlīdzekļa lietotājam ir pieejama būtiska un skaidra informācija par tiem mehāniskajiem transportlīdzekļiem, kas laisti tirgū pēc 2016. gada 18. novembra un kurus var regulāri uzpildīt ar alternatīvo degvielu vai uzlādēt uzlādes punktos. Minēto informāciju dara pieejamu mehānisko transportlīdzekļu rokasgrāmatās, uzpildes un uzlādes punktos, uz mehāniskajiem transportlīdzekļiem un mehānisko transportlīdzekļu tirdzniecības vietās. Šī prasība attiecas uz visiem mehāniskajiem transportlīdzekļiem un to rokasgrāmatām.

(3) Satiksmes ministrija savā tīmekļa vietnē publicē aktuālo informāciju par alternatīvo degvielu publiski pieejamo uzpildes un uzlādes punktu ģeogrāfisko izvietojumu Latvijas teritorijā.

**V nodaļa**

**Alternatīvas degvielas transportā izmantošana**

**10.pants. Valsts mērķa sasniegšanas instrumenti**

(1) Valsts mērķi enerģijas patēriņam transportā, kas minēts šā likuma 4.panta pirmajā daļā, sasniedz, valstij un pašvaldībai īstenojot politikas pasākumus, tiešo un netiešo valsts atbalstu, kā arī ar obligāto biodegvielas piejaukumu, obligātā pienākuma mehānismu, vai iepriekš minēto pasākumu vienlaicīgu kombināciju.

(2) Valsts mērķī ieskaita tikai ilgtspējīgu biodegvielu.

(3) Centrālā statistikas pārvalde, aprēķinot no atjaunojamiem energoresursiem saražotas enerģijas īpatsvaru, ņem vērā tikai tādas biodegvielas, kas atbilst normatīvajiem aktiem par biodegvielu ilgtspējas kritērijiem.

**11. pants. Obligātais biodegvielas piejaukums**

(1) Kārtību, kādā kontrolējama biodegvielas ražošana un jaukšana ar naftas izcelsmes šķidro degvielu nosaka Ministru kabinets.

(2) Ministru kabinets nosaka tehniskās specifikācijas Latvijas tirgū piedāvātajam benzīnam un dīzeļdegvielai ar obligāto biodegvielas piejaukumu, ko izmanto autotransporta līdzekļu un visurgājēja tehnikas (tostarp iekšzemes ūdensceļu kuģiem, kad tie nekuģo jūrā), lauksaimniecības un mežsaimniecības traktoru, kā arī atpūtas kuģu, ja tie nekuģo jūrā, dzirksteļaizdedzes dzinēju un kompresijaizdedzes dzinēju darbināšanai, ņemot vērā to tehniskās prasības saistībā ar veselības aizsardzību un vides aizsardzību.

**12. pants. Obligātā pienākuma mehānisms**

(1) Obligātā pienākuma mehānisma izveidošanas mērķis ir nodrošināt šā likuma 4.panta pirmajā daļā noteiktā valsts mērķa sasniegšanu. Obligātā pienākuma mehānisma atbildīgās puses ir tirgotāji, kuriem uzlikts pienākums katru gadu pārdot noteiktu tādas transporta enerģijas īpatsvaru no visa to pārdotās transporta enerģijas apjoma, kas ražota no atjaunojamiem energoresursiem, ieskaitot no atjaunojamajiem energoresursiem ražotu elektroenerģiju. Obligātā pienākuma mehānismā tirgotājiem nosakāmo pienākumu apjomu sadalījumā pa gadiem, pienākumu apjoma noteikšanas metodiku un atbildību par pienākumu neizpildi nosaka Ministru kabinets.

(2) Tirgotājs katru gadu ziņo Ekonomikas ministrijai par brīvā apgrozībā patēriņam Latvijas Republikā laisto degvielu apjomiem. Ziņošanas kārtību nosaka Ministru kabinets.

(3) Obligātā pienākuma mehānisma ietvaros pienākuma izpildei izmantojama tikai ilgtspējīga biodegviela.

**Pārejas noteikumi**

1. Ar šā likuma spēkā stāšanos spēku zaudē Biodegvielas likums (Latvijas Vēstnesis, 2005, 52.nr.; 2006, 65.nr.).

2. Ministru kabinets līdz 2019. gada 31. decembrim un līdz 2021. gada 31. decembrim iesniedz Eiropas Komisijai informāciju par šā likuma 4.panta pirmajā daļā noteiktā mērķa izpildi.

3. Ministru kabinets līdz 2018. gada 1. jūnijam izdod šā likuma 6.panta pirmajā un otrajā, 7.panta otrajā un trešajā daļā, 8.pantā, 9.panta pirmajā daļā, 11.panta pirmajā un otrajā daļā paredzētos noteikumus.

4. Līdz šo pārejas noteikumu 3.punktā minēto Ministru kabineta noteikumu spēkā stāšanās dienai, bet ne ilgāk kā līdz 2018. gada 31. decembrim piemērojami šādi Ministru kabineta noteikumi, ciktāl tie nav pretrunā ar šo likumu:

1) Ministru kabineta 2000. gada 26. septembra noteikumi Nr.332 "Noteikumi par benzīna un dīzeļdegvielas atbilstības novērtēšanu";

2) Ministru kabineta 2005. gada 18. oktobra noteikumi Nr.772 " Noteikumi par biodegvielas kvalitātes prasībām, atbilstības novērtēšanu, tirgus uzraudzību un patērētāju informēšanas kārtību";

3) Ministru kabineta 2011. gada 5. jūlija noteikumi Nr.545 "Noteikumi par biodegvielu un bioloģisko šķidro kurināmo ilgtspējas kritērijiem, to ieviešanas mehānismu un uzraudzības un kontroles kārtību".

5. Ministru kabinets līdz 2019. gada 1. janvārim izdod šā likuma 12.panta pirmajā un otrajā daļā paredzētos noteikumus.

6. Centrālā statistikas pārvalde līdz 2019. gada 1. janvārim veic grozījumus iekšējos normatīvajos aktos, kas nosaka no atjaunojamiem energoresursiem saražotas enerģijas īpatsvara aprēķināšanu.

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no šādām direktīvām:

1) Eiropas Parlamenta un Padomes 2009. gada 23. aprīļa 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK;

2) Eiropas Parlamenta un Padomes 2009. gada 23. aprīļa Direktīva 2009/30/EK, ar ko groza Direktīvu 98/70/EK attiecībā uz benzīna, dīzeļdegvielas un gāzeļļas specifikācijām un ievieš mehānismu autotransporta līdzekļos lietojamās degvielas radītās siltumnīcefekta gāzu emisijas kontrolei un samazināšanai, groza Padomes Direktīvu 1999/32/EK attiecībā uz tās degvielas specifikācijām, kuru lieto iekšējo ūdensceļu kuģos, un atceļ Direktīvu 93/12/EEK.

 3) Eiropas Parlamenta un Padomes 2014.gada 22.oktobra Direktīva 2014/94/ES par alternatīvo degvielu infrastruktūras ieviešanu.

4) Eiropas Parlamenta un Padomes 2015. gada 9. septembra Direktīva (ES) 2015/1513, ar kuru groza Direktīvu 98/70/EK, kas attiecas uz benzīna un dīzeļdegvielu kvalitāti, un Direktīvu 2009/28/EK par atjaunojamo energoresursu izmantošanas veicināšanu.

Likums stājas spēkā 2018. gada 1. martā.

Ministru prezidenta biedrs,

ekonomikas ministrs A.Ašeradens

Vīza: Valsts sekretārs J.Stinka